Jojo Struys

Jeannette Mauren "Jojo" Struys (lahir 18 Julai 1975) ialah seorang model, pelakon, pengacara televisyen, penulis, personaliti kesihatan dan ahli perniagaan Malaysia. Beliau telah berpengalaman menulis rencana, mengendalikan bengkel dan menerbitkan rancangan televisyen yang mengkhususkan kepada kesihatan. Beliau juga ialah pengasas studio kecergasan dan kesihatan, OhanaJo Studio. Dalam bidang lakonan, beliau terkenal dengan watak lakonannya sebagai Cate dalam sitkom Kopitiam (2002–2003) dan sebagai Aleya dalam filem Cinta Luar Biasa (2004).

Kehidupan awal
Jojo Struys dilahirkan pada 18 Julai 1975 di Singapura sebagai anak tunggal kepada ibu bapanya yang berketurunan Serani. Ibunya berketurunan separa Cina dan Scotland, manakala bapanya berbangsa Belanda dengan latar berlakang Asia dan Perancis. Beliau merupakan pemegang ijazah Perniagaan di Universiti Curtin di Australia.

Kerjaya
Beliau memulakan kerjayanya dalam bidang peragaan dan lakonan di Singapura, kemudian beliau berhijrah ke Malaysia dan bergiat aktif dalam bidang lakonan, pengacaraan TV dan radio.

Jojo menghadiri uji bakat pelakon untuk watak kameo dalam sitkom Kopitiam (2002–2003), akhirnya beliau mendapat peranan utama dalam siri ini dengan memegang watak sebagai Cate. Bekerja di bawah arahan Rashid Sibir, beliau melakonkan watak Aleya dalam filem Cinta Luar Biasa (2004) lakonan Saiful Apek, Syanie, Hans Isaac dan Nasha Aziz. Ini kemudian diikuti oleh filem Salon (2005) arahan Woo Ming Jin lakonan Raja Farah, Pierre Andre dan Chelsia Ng.

Sebagai pengacara TV, Jojo pernah mengacarakan rancangan Pillow Talk dan Jojo's Ticket To Wellbeing. Minatnya terhadap bidang penyiaran mendorong Jojo menubuhkan syarikat penerbitannya sendiri, Kyanite TV pada 2010. Syarikatnya bekerja untuk Mediacorp, Astro, Go Asean dan Asian Food Network. Beliau juga pernah menggalas peranan sebagai pengarah untuk rancangan Astro Hitz Yuna Inspired dan telah mendapat sokongan daripada DiGi, Canon dan Malaysia Airlines bagi program yang melibatkan penyanyi, Yuna.

Pada tahun 2012, beliau melancarkan dua album meditasi Letting Go yang tersedia di semua kedai Starbucks di seluruh Malaysia.

Sebagai penulis, beliau banyak menulis ruangannya dalam akhbar The Star mengenai beberapa isu bagi memberi kesedaran kepada pembaca. Bukunya, Jojo Struys' Guide To Wellness telah dilancarkan pada 10 September 2013 dan diterbitkan oleh MPH Group Publishing sebagai sebahagian daripada siri MPH Masterclass. Buku ini mengandungi 11 bab, yang mana penuh dengan tips dan nasihat yang berguna untuk semua orang yang bercita-cita untuk mencapai skala kesihatan yang baik.

Pada tahun 2014, beliau melancarkan aplikasinya sendiri yang dinamakan sebagai Letting Go With Jojo Struys.

Pada tahun berikutnya, beliau menjadi pengacara rancangan travelog Jojo's Diary of Asia yang disiarkan di TLC pada 3 Ogos 2015.

Jojo mengasaskan OhanaJo Studio pada 2017 yang beroperasi di Sunway SPK, Damansara, mengkhusukan dalam amalan yoga dan kecergasan. Ia telah menerima anugerah Yoga & Sound Healing Studio of the Year di Anugerah Spa & Kesejahteraan AMSPA 2020 yang julung kali diadakan dan Anugerah Kesejahteraan Yogalife 2020.

Kehidupan peribadi
Beliau telah berkahwin dengan suaminya, Michael Lim pada 2012 di Bali, Indonesia. Di waktu lapang, beliau meluangkan masanya bermain tenis.

Filemografi

Filem

Televisyen

Bibliografi

Rujukan

Pautan luar
 
 
 

Kelahiran 1975
Orang hidup
Orang Malaysia berketurunan Cina
Orang Malaysia berketurunan Belanda
Orang Malaysia berketurunan Perancis
Orang Malaysia berketurunan Scotland
Orang Malaysia berketurunan Kristang
Kristian Malaysia
Pelakon wanita Malaysia
Pengacara televisyen Malaysia
Penyampai radio Malaysia
Penulis wanita Malaysia
Peragawati Malaysia
Ahli perniagaan Malaysia